OBH 4803/1996, OBH 5966/1996, OBH 5982/1996
az állampolgári jogok országgyűlési biztosának
jelentése
Ügyintéző: dr. Garamvári Miklós

A vizsgálat megindítása és a megállapított tényállás

Több állampolgár, egymástól függetlenül  panaszt nyújtott be az állampolgári jogok országgyűlési biztosához. Panaszukban a Támogatásokat és Járadékokat Kezelő Szervezet (a továbbiakban: Kezelő Szervezet) intézkedésének késedelmességét sérelmezték.

Az ügyben a vizsgálatot 1996. július 29-én megindítottam. Ezzel egyidőben megkerestem a Kezelő Szervezetet is.

A vizsgálat során megállapítottam, hogy a Kezelő Szervezet a biztosító társaságoktól ténylegesen átvéve, 1996. április 1-jétől látja el az 1991. július 1-je előtt keletkezett gépjármű felelősségbiztosítási kárügyek rendezését.

A Kezelő Szervezet ettől az időponttól kezdve, több mint 13.000 károsult járadékának folyamatos utalását, járadékemelési és egyéb kártérítési igényének elbírálását, valamint a közel 1.000 kártérítési peres ügy vitelét biztosítja.

E folyamatos és súlyos munkaterhet jelentő feladat mellett kellett kialakítania végleges munkaszervezetét, megoldania az ügyintézők elhelyezését, felállítania a számítógépes informatikai rendszert, illetőleg meg kellett találnia a költségvetési előirányzatokon belül a járadékemelések forrását is. 

Az ügy jogszabályi háttere és az érintett alkotmányos jog

Az országgyűlési biztos eljárása során, az üggyel kapcsolatban a következő alkotmányos jogot vizsgálta:

A Magyar Köztársaság Alkotmányának 2. § (1) bekezdése deklarálja: " A Magyar Köztársaság független demokratikus jogállam."

Az állampolgári jogok  országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Tekintettel arra, hogy a Kezelő Szervezet működésére nem vonatkozik külön jogszabályban megállapított eljárási határidő, arra a társadalombiztosításról szóló, 1975. évi II. törvény valamint a végrehajtására kiadott 89/1990. (V. 1.) MT rendelet szabályait kell alkalmazni.

A Kezelő Szervezet nem vitatta sem ezt a megállapítást, sem annak tényét, hogy eljárása során az ügyintézésre nyitvaálló határidőket túllépve vagy csak jelentős késéssel tudta teljesíteni az 5/1996 (I.26) PM rendeletben feladatává tett állami kötelezettségeket.

Mindazonáltal késedelme, tekintettel fent megjelölt indokaira méltánylást érdemel.   

Megkeresésemre, a panaszosok által sérelmezett, késedelmes eljárási cselekményeket a Kezelő Szervezet soron kívül pótolta, ennek során tett intézkedéseik, határozataik megfeleltek úgy a formai mind a  tartalmi követelményeknek.

Mindezek alapján megállapítottam, hogy a felügyeleti szerv intézkedését igénylő alkotmányos jogsértés nem történt.

A panaszosoknak a lefolytatott vizsgálat eredményéről 1996. október 1-én levélben adtam tájékoztatást.

Budapest, 1996. október 3.

										Gönczöl Katalin